Mearkes fan Grimm
Mearkes fan Grimm is de namme fan 'e Fryske oersetting fan 'e saneamde Kleine Ausgabe ("Lytse Utjefte") fan 'e Kinder- und Hausmärchen fan 'e bruorren Grimm. It is in blomlêzing fan Dútske mearkes dy't foar it earst publisearre waard yn 1825, mei't de gruttere samling fan 1812 as foarlêsboek net foldie, yn it foarste plak om't it mei 211 ferhalen in te wiidweidich (en dus te djoer) wurk wie en oard om't in grut tal fan 'e "bernemearkes" út noch yn net gaadlik wiene foar bern, mei't se fiersten te bluodderich of te grizelich wiene. De Lytse Utjefte, lykwols, waarden tusken 1825 en 1858 tsien printingen fan útferkocht. De Fryske oersetting fan Anne Tjerk Popkema kaam út yn 2012 en omfettet 50 mearkes, mei dêrûnder klassikers lykas Hâns en Grytsje, Jiskepûster, Readkapke, Toarnroaske en Sniewytsje.

Mearkes 
 De Kikkertskening of Izeren Hindrik
 It Bern fan Maria
 Mearke fan Ien Dy't Derop Utgie om Grizeljen te Learen
 De Wolf en de Sân Geitsjes
 Trouwe Jehannes
 De Knappe Hannel
 De Tolve Bruorren
 It Boevefolk
 Broerke en Suske
 De Trije Mantsjes yn 'e Bosk
 De Trije Spinsters
 Hâns en Grytsje
 Fan 'e Fisker en Syn Frou
  De Fisker en Syn Frou (Hylperske ferzje; fert. Gosse Blom)
 Jiskepûster
 Frou Holle
 De Sân Ravens
 Readkapke
 De Bremer Stedsmuzikanten
 Snoade Elske
 Dúmke
 Tomke Set de Wrâld yn
 Fitsers Fûgel (minder gaadlik foar bern fanwegen wredens)
 De Jeneverbeam (minder gaadlik foar bern fanwegen wredens)

 Toarnroaske
 Fûnfûgel
 Kening Klysterburd
 Sniewytsje
 Oegemantsje
 De Hûn en de Mosk
 Freark en Katerliskje
 Bûntepels
 Jorinde en Joringel
 Fan 'e Dea fan it Hintsje
 Hâns Lok
 De Earme en de Rike
 De Guozzefaam
 De Tûke Boeredochter
 Dokter Wital
 It Winterkeninkje en de Bear
 Snoad Folk
 Slangeteltsjes
 De Earme Moolnersjonge en it Katsje
 De Joad yn it Toarnboskje (miskien minder gaadlik foar bern fanwegen de antysemityske toansetting)
 It Snoade Skroarke
 De Fjouwer Keunstfeardige Bruorren
 Ieneachje, Twaeachje, Trije-eachje
 De Wite en de Swarte Breid
 De Trije Loaikerts
 De Stjerredaalders
 Sniewytsje en Roazerea

Fryske oersetting 
De Fryske oersetting fan 'e Lytse Utjefte ferskynde yn 2012 ûnder de titel Mearkes fan Grimm by Utjouwerij Bornmeer op 'e Gordyk, mei stipe fan 'e Boersma-Adema Stichting, it Pot-Cuperus Fûns (yn behear by de Stichting Frysk Akademyfûns), it Feitsma Fûûns fwar it Frysk, de Stifting FLMD, de Douwe Kalma Stifting, de Ottema-Kingma Stichting en de provinsje Fryslân. De Fryske fertaling en it ynformative foaropwurd binne fan 'e hân fan Anne Tjerk Popkema, en der binne yllustraasjes tafoege fan Peter Boersma en Hilda Groenesteyn. It mearke De Fisker en Syn Frou is sawol yn it Standertfrysk tafoege, as yn in Hylperske oersetting fan Gosse Blom. Yn it foaropwurd leit Popkema út dat keazen is foar de titel Mearkes fan Grimm, om't De Mearkes fan Grimm ymplisearje soe dat it in oersetting fan 'e folslein Kinder- und Hausmärchen wie.

Oare oersettings 
Mearkes fan Grimm is it earste diel yn in rige Grimm-oersettings yn lytse talen mei deselde foarmjouwing en yllustraasjes. Yn 2015 kaam der fan 15 mearkes  in oersetting yn it Biltsk út, ûnder de titel Sprokys fan Grimm. Yn 2016 folge in ferzje mei 23 mearkes yn it Stellingwerfsk dy't Sprokies van Grimm hjit. Fan doe ôf binne allinne wer útjeften mei alle 50 mearkes ferskynd: yn 2016 kaam Grunneger Grimm út yn it Grinslânsk. Yn 2018 folgen Teelen faan Grimm, 50 mearkes yn de Noardfryske dialekten, en ek Sprookjes fan Grimm in ut Stadsfrys, 50 mearkes yn de sân Stedske dialekten. 

Literêr wurk fan de bruorren Grimm
Mearkebondel
Dútsktalige ferhalebondel
Ferhalebondel út 1825
Ferhalebondel út 2012
Fryske oersetting